Τα οφέλη από την κατ’ οίκον νοσηλεία και παρακολούθηση παιδιών με χρόνια αναπνευστικά προβλήματα
Authors: Χρυσοχόου Ελισάβετ-Άννα 
Published: September 2021

Τα τελευταία τριάντα χρόνια η αναγκαιότητα για παιδιατρική κατ’ οίκον φροντίδα γίνεται ολοένα και μεγαλύτερη λόγω πολλών παραγόντων, όπως η αυξανόμενη επιβίωση των προώρων νεογνών, των ασθενών που νοσηλεύονται σε Μονάδες Εντατικής Νοσηλείας, καθώς και η αυξανόμενη προτίμηση της οικογένειας για ιατρική φροντίδα στο σπίτι, παρά στο νοσοκομείο. Σκοπός της παρούσας μελέτης ήταν να διερευνήσουμε τα οφέλη που παρείχε το πρόγραμμα της κατ’ οίκον Νοσηλείας σε παιδιά με χρόνια αναπνευστικά νοσήματα. Οι ασθενείς ήταν 40 εξαρτώμενα από τεχνολογικό εξοπλισμό παιδιά και 60 παιδιά με κυστική ίνωση . Χωρίστηκαν περαιτέρω σε δύο ομάδες , στην ομάδα που έμεναν εντός πόλεως (Θεσ/νίκης) και παρακολουθούνταν με κατ’ οίκον επισκέψεις και στην ομάδα που έμεναν εκτός πόλεως και παρακολουθούνταν με τηλεφωνική επικοινωνία. Στην ομάδα της Παιδιατρικής Κατ’ Οίκον Νοσηλείας (ΠΚΟΝ) συμμετείχαν δύο νοσηλεύτριες, δύο φυσικοθεραπεύτριες και δύο ειδικοί ιατροί παιδοπνευμονολόγοι (θεράποντες ιατροί). Σε όλους τους ασθενείς και τους γονείς τους γινόταν επαρκής εκπαίδευση από το Νοσοκομείο και με την προϋπόθεση ότι ήταν άρτια εκπαιδευμένοι μετέβαιναν στο σπίτι, όπου συνεχιζόταν η παρακολούθηση και η φροντίδα από την ομάδα της ΠΚΟΝ. Ένα χρόνο μετά την εφαρμογή του προγράμματος της ΠΚΟΝ τα εξαρτώμενα από τεχνολογικό εξοπλισμό παιδιά είχαν καλύτερη ποιότητα ζωής, το ίδιο όμως δεν ίσχυε για τα παιδιά με εγκεφαλική παράλυση. Οι ημέρες νοσηλείας στο Δημόσιο Νοσοκομείο ήταν μέση τιμή 42, 3 πριν, ενώ μετά 11, 35 (p< 0,001). Οι ημέρες Νοσηλείας στη Μονάδα ήταν 19,7 πριν και 2,1 μετά (p<0,001). Οι προγραμματισμένοι επανέλεγχοι δεν παρουσίασαν διαφορά ενώ οι έκτακτες εισαγωγές ήταν περισσότερες πριν, 1,67 πριν και μετά 0, 97 (p<0,05). To κόστος για τη Δημόσια Υγεία υποδιπλασιάστηκε ένα χρόνο μετά από 14344, 85 ευρώ μέση τιμή πριν, σε 7938 ευρώ μέση τιμή μετά. (p <0,001). Σύγκριση μεταξύ των δύο ομάδων, των εξαρτώμενων από τεχνολογικό εξοπλισμό ασθενών που παρακολουθούνταν με κατ’ οίκον επισκέψεις και αυτών που παρακολουθούνταν με τηλεφωνική επικοινωνία έδειξε ότι οι ασθενείς που δέχονταν κατ’ οίκον επισκέψεις δεν είχαν σχεδόν καθόλου εισαγωγές μετά στη Μονάδα (52% πριν, 96% μετά p= 0,001). Ένα χρόνο μετά την εφαρμογή του προγράμματος της ΠΚΟΝ τα παιδιά με κυστική ίνωση είχαν καλύτερη ποιότητα ζωής (p < 0,05). Η ιατρική τους κατάσταση βελτιώθηκε σημαντικά μετά την εφαρμογή του προγράμματος FEV1 =74 πριν, ενώ μετά FEV1= 83 (p <0,05). Οι ημέρες νοσηλείας ήταν 5 μέση τιμή πριν ενώ μετά 3 (p <0,05). Το κόστος για το Σύστημα Υγείας μειώθηκε από 2053 ευρώ σε 1622 ευρώ μετά (p<0,05). Οι προγραμματισμένοι επανέλεγχοι και οι έκτακτες εισαγωγές δεν παρουσίασαν στατιστικά σημαντική διαφορά. Σύγκριση μεταξύ των δύο ομάδων, των ασθενών με κυστική ίνωση που παρακολουθούνταν με κατ΄οίκον επισκέψεις και των ασθενών με κυστική ίνωση που παρακολουθούνταν με τηλεφωνική επικοινωνία έδειξε ότι δεν υπάρχει στατιστικά σημαντική διαφορά στην ποιότητα ζωής, στην αναπνευστική λειτουργία, στη σωματική ανάπτυξη, στις ημέρες νοσηλείας στις εξάρσεις και στους προγραμματισμένους επανελέγχους ανάμεσα στις δύο ομάδες. Συμπερασματικά, η παιδιατρική κατ’ οίκον νοσηλεία βελτίωσε την ιατρική κατάσταση των ασθενών, μείωσε τις ημέρες νοσηλείας και οδήγησε στη μείωση του κόστους για το Σύστημα υγείας.